RAPPORT TAL-KUMMISSJONI LILL-KUNSILL U LILL-PARLAMENT EWROPEW Rapport Annwali tal-2012 dwar il-politiki tal-Unjoni Ewropea dwar l-iżvilupp u l-għajnuna esterna u l-implimentazzjoni tagħhom fl-2011 /* COM/2012/0444 final */





RAPPORT TAL-KUMMISSJONI LILL-KUNSILL U LILL-PARLAMENT EWROPEW Rapport Annwali tal-2012 dwar il-politiki tal-Unjoni Ewropea dwar l-iżvilupp u l-għajnuna esterna u l-implimentazzjoni tagħhom fl-2011 NAFFRONTAW SFIDI ĠODDA L-2011 kienet sena fejn kien meħtieġ li jiġu affrontati sfidi ġodda u li jinstabu soluzzjonijiet ġodda għal oħrajn li diġà jeżistu. Ir-Rebbiegħa Għarbija – movimenti mmexxija min-nies fil-viċinat tal-UE fin-Nofsinhar – wasslet għal appelli għal aktar demokrazija u ġustizzja soċjali. Hekk kif is-sitwazzjoni evolviet madwar id-dinja Għarbija, il-miżuri inizjali ta’ appoġġ umanitarju u tal-protezzjoni ċivili tal-UE ġew segwiti minn strateġiji u għajnuna speċifiċi mfassla apposta għal dawk il-pajjiżi, b’mod li r-riformi u l-iżvilupp ekonomiku inklużiv jingħataw sostenn. Fir-reġjun fl-Afrika ’l isfel mis-Saħara l-UE laqgħet il-ħolqien tal-aktar stat reċenti fid-dinja, is-Sudan t’Isfel, permezz ta’ pakkett ta’ sostenn. Bħala l-ikbar donatriċi tal-għajnuna fid-dinja, li tipprovdi aktar minn 50% tal-Għajnuna Uffiċjali għall-Iżvilupp (GħUŻ), l-UE u l-Istati Membri tagħha affermaw l-impenn tagħhom għat-tul lejn it-tnaqqis tal-faqar. Il-Komunikazzjoni “Inżidu l-impatt tal-Politika tal-UE għall-Iżvilupp: Aġenda għall-Bidla”[1] – enfasizzat is-sostenn għat-tnaqqis tal-faqar, għad-demokrazija, għall-governanza tajba, għat-tkabbir sostenibbli u inklużiv u l-ħtieġa li titwassal l-għajnuna fejn hija l-aktar meħtieġa u fejn jista’ jkollha l-akbar impatt. Dan kellu reżonanza partikolari meta wieħed iqis il-klima ekonomika diffiċli fiż-żona tal-euro. L-akbar avveniment ta’ żvilupp fil-kalendarju globali – il-Forum ta’ Livell għoli f’Busan, il-Korea t’Isfel, f’Novembru 2011 – enfasizza wkoll il-ħtieġa ta’ effettività u ta’ kordinazzjoni aktar qawwija u l-użu ta’ ‘sistemi tal-pajjiż’ nazzjonali għat-twassil tal-għajnuna. L-Aġenda għall-Bidla kienet akkumpanjata mill-approċċ li għandu jintuża fil-futur meta jingħata sostenn baġitarju tal-UE lil pajjiżi terzi[2] – wieħed mill-istrumenti l-aktar importanti tal-UE biex l-għajnuna jkollha impatt akbar u biex jinkisbu riżultati aħjar. Il-proposti l-ġodda għall-finanzjament tal-għajnuna esterna u tal-iżvilupp, parti mill-Qafas Finanzjarju Pluriennali (2014-2020), li jiddeskrivu l-pjanijiet ta' nfiq għall-prijoritajiet il-ġodda, ġew ippubblikati f’Diċembru 2011,. L-Aġenda għall-Bidla – l-immodernizzar tal-politika tal-UE dwar l-iżvilupp Iż-żewġ elementi kostitwenti li fuqhom tistrieħ l-Aġenda għall-Bidla huma min naħa d-drittijiet tal-bniedem, id-demokrazija u l-governanza tajba u min-naħa l-oħra t-tkabbir sostenibbli u inklużiv. Dan it-tkabbir sostenibbli u inklużiv se jiġi stimulat permezz tal-promozzjoni tal-inklużjoni soċjali u tal-iżvilupp uman, tax-xogħol diċenti, tal-integrazzjoni kummerċjali u reġjonali, tal-agrikoltura sostenibbli, tal-provvista tal-enerġija u tal-aċċess għall-enerġija. Qed jiġi propost l-użu ta’ approċċ differenzjat. Dan ifisser li taħt il-Qafas Finanzjarju Pluriennali tal-UE li jmiss, xi pajjiżi – notevolment fost dawk li issa huma donaturi fihom infushom – se jirċievu għajnuna anqas, jew xejn, u minflok se jiġu offruti forom alternattivi ta’ kooperazzjoni. Dan l-approċċ il-ġdid se jkun ifisser li l-UE se tkun f’pożizzjoni ferm aħjar biex tippromwovi u tiddefendi l-valuri fil-qalba tagħha u biex iżżomm mal-impenji internazzjonali tagħha lejn il-ġirien tagħha, partikolarment dawk fit-triq lejn l-adeżjoni fl-UE u dawk li għaddejjin minn tranżizzjoni, kif ukoll dawk li huma l-ifqar u l-aktar vulnerabbli fid-dinja. Karatteristiċi oħra tal-politika l-ġdida huma koordinazzjoni aħjar tad-donaturi, b’mod partikolari l-Istati Membri tal-UE, biex tiġi evitata d-duplikazzjoni u biex żgur ikun hemm koerenza u impatt akbar. L-UE għandha tagħti prijorità lil setturi li għandhom impatt qawwi fuq it-tnaqqis tal-faqar bħall-governanza, il-protezzjoni soċjali, is-saħħa, l-edukazzjoni, l-impjiegi, l-agrikoltura u l-enerġija. Fil-futur, l-għajnuna bilaterali lill-pajjiżi se tingħata f’mhux aktar minn tliet setturi[3]. Għodod innovattivi bħal ma huma t-taħlit ta’ għotjiet ma’ self u l-inklużjoni tas-settur privat huma wkoll parti mill-politika aġġornata. Fil-kuntest tar-reviżjoni tal-mandat estern tal-Bank Ewropew tal-Investiment, il-Kummissjoni qiegħdha tistudja l-possibbiltà tal-ħolqien ta’ Pjattaforma tal-UE għall-kooperazzjoni u l-iżvilupp bil-ħsieb li jiġu ottimizzati l-mekkaniżmi għat-taħlit fir-reġjuni esterni[4]. L-enerġija tiġġenera t-tnaqqis tal-faqar L-enerġija hija importanti għat-tnaqqis tal-faqar – biex ikunu jistgħu jiġu ssodisfati l-ħtiġijiet bażiċi tal-bniedem bħal ma huma t-tisjir, is-saħħa, l-akkomodazzjoni, il-komunikazzjoni u l-impjieg deċenti. Hija tiġġenera wkoll id-dħul finanzjarju, bil-ħolqien ta’ opportunitajiet ta’ negozju. B’madwar EUR 2 biljun ta’ għotjiet allokati għas-settur tal-enerġija fil-pajjiżi li qed jiżviluppaw fuq dawn l-aħħar seba’ snin, l-UE tinsab fuq quddiem fl-isforzi biex ikun hemm provvista tal-enerġija madwar id-dinja. Strumenti tal-UE bħalma huma l-faċilità tal-enerġija AKP-UE, il-programm bejn l-Afrika u l-UE għall-enerġija rinnovabbli u l-Fond Fiduċjarju bejn l-UE u l-Afrika għall-Infrastruttura ntużaw biex jiġu ffinanzjati proġetti individwali madwar il-kontinent Afrikan. Il-Kummissjoni trid li tamplifika l-livelli ta’ finanzjament għas-settur billi tinkorpora s-settur privat u l-banek ta’ żvilupp fi proġetti futuri. Il-Kummissarju Ewropew għall-Iżvilupp jagħmel parti minn grupp ta’ livell għoli dwar l-Enerġija sostenibbli għal Kulħadd imwaqqaf mis-Segretarju Ġenerali tan-NU Ban Ki-moon li għandu l-għan li jimmobilizza fondi ġejjin mis-setturi kollha tas-soċjetà biex jikkontribwixxu għall-programmi relatati mal-enerġija. L-enerġija hija wkoll settur fundamentali tal-Aġenda għall-Bidla. L-appoġġ baġitarju – xprun għall-bidla Il-Komunikazzjoni dwar l-approċċ il-ġdid tal-appoġġ baġitarju tal-UE, ippubblikata flimkien mal-proposti għall-Aġenda għall-Bidla f’Ottubru 2011, iffokat l-użu ta’ dan l-istrument għall-iżvilupp bħala xprun għall-bidla. L-appoġġ baġitarju huwa modalità ta’ għajnuna li jinvolvi djalogu, trasferimenti finanzjarji lejn il-kont tat-teżor nazzjonali tal-pajjiż sieħeb, valutazzjoni tar-rendiment u l-iżvilupp tal-kapaċità, ibbażat fuq is-sħubija u responsabbiltà reċiproka. L-approċċ il-ġdid għandu jippermetti differenzjazzjoni akbar ta’ operazzjonijiet ta’ sostenn baġitarju, li jippermettu lill-UE tirreaġixxi aħjar għall-kuntest politiku, ekonomiku u soċjali tal-pajjiż sieħeb. L-UE se tagħmel aktar enfasi fuq ir-responsabbiltà reċiproka u l-impenn komuni lejn id-drittijiet tal-bniedem, id-demokrazija u l-istat tad-dritt kif ukoll fuq it-trasparenza u s-sorveljanza tal-baġit. Qafas finanzjarju ġdid Il-proposti tal-Kummissjoni ta’ Ġunju 2011 għall-Qafas Finanzjarju Pluriennali (QFP) għall-perjodu 2014-2020 kienu bbażati fuq il-proposti għal “Baġit għall-Ewropa 2020”[5] li indika l-oqsma fejn l-UE jista’ jkollha rwol importanti f’dinja dejjem iżjed globalizzata. L-UE għadha impenjata li tkompli l-MDGs u li tikseb il-miri tal-Għajnuna Uffiċjali għall-Iżvilupp (GħUŻ) ta’ 0.7% tal-introjtu nazzjonali gross (ING) sal-2015. Bħala għajnuna biex jintlaħqu dawn il-miri, ġie propost l-intensifikar tal-finanzjament għal azzjoni esterna fi ħdan il-baġit minn EUR 56.8 biljun għal EUR 70 biljun u żieda fit-tnedija ta’ strumenti finanzjarji innovattivi (bħalma huma self, garanziji, ekwità u strumenti ta’ qsim tar-riskju) immirati li jixprunaw l-investiment privat u li jsaħħu l-istituzzjonijiet fil-pajjiżi riċevituri. Ġie ukoll propost li l-Fond Ewropew għall-Iżvilupp (FEŻ) għal 79 stat Afrikan, tal-Karibew u tal-Paċifiku (AKP) għandu jiżdied minn EUR 23 biljun għal sitt snin għal EUR 30.3 biljun għal seba’ snin (fi prezzijiet tal-2011) u jibqa’ jiġi ffinanzjat direttament mill-Istati Membri tal-UE. Teħid tad-deċiżjonijiet ikkombinat L-2011 kienet l-ewwel sena ta’ operat tas-Servizz Ewropew għall-Azzjoni Esterna (SEAE) taħt l-awtorità tar-Rappreżentanta Għolja tal-Unjoni għall-Affarijiet Barranin u l-Politika ta’ Sigurtà (RGħ). Fl-2011, is-SEAE ħadem notevolment mas-servizzi tal-Kummissjoni fuq reazzjoni konġunta għall-kriżijiet fil-Libja u t-Tuneżija u fuq l-abbozzar ta’ proposti dwar il-Qafas Finanzjarju Pluriennali l-ġdid. In-netwerk globali ta’ 140 Delegazzjoni tal-UE wettaq xogħol politiku, diplomatiku u fuq linji ta’ politika għall-UE u pprovda appoġġ lill-Istati Membri permezz ta’ attivitajiet bħal ma huma r-rappurtar konġunt. Peress li xi servizzi diplomatiċi nazzjonali ċekknu r-riżorsi tagħhom biex jikkonċentraw fuq prijoritajiet oħra, il-valur miżjud tad-Delegazzjonijiet tal-UE jinsab fl-iżgurar li l-UE tkun rappreżentata kif xieraq madwar id-dinja. Dan m’għandux x’jaqsam ma’ xi sostituzzjoni tas-servizzi diplomatiċi nazzjonali, iżda pjuttost huwa l-użu aktar kosteffettiv u effiċjenti tar-riżorsi kif ukoll it-tisħiħ tar-rwol globali tal-UE. Ir-Rebbiegħa Għarbija – ir-reazzjoni għall-ġirien tan-Nofsinhar F’Marzu 2011, l-UE kkonfermat l-appoġġ tagħha biex tgħin lin-nies tan-Nofsinhar tal-Mediterran jiksbu rispett akbar għad-drittijiet tal-bniedem, aktar demokrazija u ħajja aħjar. Hija offriet “sħubija għad-demokrazija u prosperità komuni” lill-ġirien tan-Nofsinhar fil-kuntest tal-Politika Ewropea tal-Viċinat (PEV). Din is-sħubija tissejjes fuq approċċ ibbażat fuq l-inċentivi, li jappoġġja lil dawk il-pajjiżi sħab li huma impenjati favur ir-riformi u li tiġi stabbilita rabta aktar mill-qrib bejn l-approċċ tal-politika u l-programm ta’ għajnuna finanzjarja. Dan wassal biex issir riorjentazzjoni ta' EUR 600 miljun fil-viċinat tan-Nofsinhar lejn l-għanijiet stabbiliti fis-sħubija: it-trasformazzjoni demokratika; sħubija man-nies u mas-soċjetà ċivili, u tkabbir sostenibbli u inklużiv. Il-pajjiżi msieħba tal-PEV se jkollhom għad-dispożizzjoni tagħhom somma addizzjonali ta’ biljun (1) euro mill-Baġit tal-UE bħala sostenn għall-implimentazzjoni tal-Komunikazzjoni Konġunta l-ġdida ta’ Mejju 2011 “Risposti ġodda għal Viċinat fi trasformazzjoni”. L-akbar parti ta’ dawn ir-riżorsi addizzjonali (EUR 670 miljun) se titwassal permezz ta’ żewġ programmi umbrella: SPRING (Support for Partnership Reform and Inclusive Growth - Sostenn għar-riforma fis-sħubija u t-tkabbir inklużiv) fil-viċinat tan-Nofsinhar (EUR 540 miljun għas-snin 2011-13) u EaPIC (Eastern Partnership Integration and Cooperation – Integrazzjoni u Kooperazzjoni fis-Sħubija tal-Lvant) fil-viċinat tal-Lvant (EUR 130 miljun għall-perjodu 2012-13). Il-bqija tal-finanzjament addizzjonali ġie allokat l-aktar għal programmi ta’ edukazzjoni ogħla (Tempus, Erasmus Mundus, eċċ.) u bħala sostenn għal organizzazzjonijiet tas-soċjetà ċivili u atturi mhux statali. Ġiet stabbilita Faċilità għas-Soċjetà Ċivili biex tibni l-kapaċità tagħha kemm fil-viċinat tal-UE tal-Lvant kif ukoll f’dak tan-Nofsinhar biex tinġieb ‘il quddiem ir-riforma u biex tiżdied ir-responsabbiltà pubblika, b’baġit ta’ EUR 26.4 miljun għall-2011. Tħejja wkoll programm ieħor, ‘Is-Sigurtà tal-Investiment fir-Reġjun tal-Mediterran (ISMED)’ biex jirrispondi għall-avvenimenti drammatiċi tar-Rebbiegħa Għarbija. Madwar id-dinja Biex issaħħaħ ir-rabtiet tagħha madwar id-dinja fl-2011, l-UE użat u pprofondiet il-firxa sħiħa tagħha ta’ ftehimiet eżistenti ta’ kooperazzjoni u ta’ kummerċ u ta’ assoċjazzjoni kif ukoll l-istrumenti speċjalizzati. L-indipendenza tas-Sudan t’Isfel f’Lulju 2011 wasslet għall-ftuħ ta’ Delegazzjoni ġdida tal-UE f’Juba, is-Sudan t’Isfel. L-Istati Membri tal-UE u l-Kummissjoni qablu li jtejbu l-koordinazzjoni u l-koerenza tal-għajnuna permezz tal-programmazzjoni konġunta ta’ fondi, li jammontaw għal EUR 800 miljun, f’dokument uniku ta’ strateġija għall-2011-2013, b’attenzjoni partikolari fuq is-saħħa, l-edukazzjoni, l-iżvilupp rurali, il-promozzjoni tal-istat tad-dritt u t-titjib tal-aċċess għall-ilma u s-sanità. Minn dawn, EUR 200 miljun ġew mill-FEŻ. Il-ġrajjiet fl-Afrika ta’ Fuq kellhom ukoll impatti għal żmien qasir kif ukoll potenzjalment għal tul ta' żmien fuq il-ġirien tan-Nofsinhar ta’ dak ir-reġjun, partikolarment fis-Sahel u f’pajjiżi ġirien. Permezz tal-Istrument għall-Istabilità (IfS) tagħha, l-UE wieġbet għat-talbiet għal sostenn immedjat għal sforzi ta’ stabbilizzazzjoni f’dan ir-reġjun, inkluż bl-indirizzar tal-ħtiġijiet tal-għajxien u ta' ħtiġijiet oħra relatati ta’ emigranti li jkunu qed jirritornaw (partikolarment mil-Libja) u oħrajn. 'L-Istrateġija għas-Sigurtà u l-Iżvilupp fis-Sahel' tal-UE indirizzat l-impatti fit-tul fuq is-sigurtà u l-iżvilupp tar-reġjun. Pakkett inizjali ta’ appoġġ ta’ EUR 150 miljun inqasam bejn il-Mali, il-Mawritanja u n-Niġer għal attivitajiet ta’ żvilupp u ta’ governanza, inkluż it-tisħiħ tas-sistemi rispettivi tal-ġustizzja. Ir-reġjun għadu qed jiffaċċja sfidi multipli u konnessi ma’ xulxin: faqar estrem, l-effetti tal-bidla fil-klima, kriżijiet frekwenti ta’ alimentazzjoni, tkabbir mgħaġġel tal-popolazzjoni, governanza fraġli, korruzzjoni, tensjonijiet interni li għadhom ma ssolvewx, ir-riskju ta’ estremiżmu vjolenti u tar-radikalizzazzjoni, it-traffikar illeċitu u theddid għas-sigurtà marbut mat-terroriżmu. Il-kriżijiet alimentari fil-Qarn tal-Afrika rriżultaw bħala waħda mill-akbar sfidi emerġenti fir-reġjun fl-2011. L-UE pprovdiet fondi addizzjonali lill-Etjopja (EUR 13.75 miljun), lil Ġibuti, (madwar EUR 4.5 miljun), u s-Somalja (EUR 25 miljun). Qafas strateġiku ġdid għall-Qarn tal-Afrika ġie miftiehem f’Novembru 2011 inkluża l-ħatra tal-ewwel Rappreżentant tal-UE li qatt inħatar għal dan ir-reġjun, fejn il-kompitu inizjali tiegħu kien jiffoka fuq is-Somalja u l-piraterija rampanti tar-reġjun. L-UE żiedet ukoll l-appoġġ tagħha lill-Côte d’Ivoire, u tat lill-pajjiż EUR 125 miljun biex tgħin lill-awtoritajiet il-ġodda taħt il-President Alassane Ouattara jirrestawraw l-istabilità politika u ekonomika. Sar ukoll progress fl-implimentazzjoni tat-tieni pjan ta’ azzjoni tal-Istrateġija Konġunta UE-Afrika (JAES) u tat-tmien sħubijiet tematiċi tagħha. Il-Pjattaforma Afrika-UE għal djalogu dwar il-governanza u d-drittijiet tal-bniedem ressqet proposti fuq il-governanza tar-riżorsi naturali f’sitwazzjonijiet ta’ konflitt u ta’ wara konflitt, biex tat is-saħħa lil miżuri reċenti tal-UE għal aktar trasparenza fl-attivitajiet tal-industriji estrattivi u ta’ forestrija Ewropej fl-Afrika. Kien hemm enfasi qawwija fuq il-ġirien tal-Lvant tal-UE fl-2011 li jqisu lill-UE bħala sieħeb, katalist għar-riforma u kalamita ta’ opportunità ekonomika. Fit-tieni Summit tas-Sħubija tal-Lvant f’Varsavja fid-29/fit-30 ta’ Settembru 2011, l-UE u l-ġirien tagħha fil-Lvant ġeddew l-impenji tagħhom, fejn l-UE wiegħdet riżorsi addizzjonali sa EUR 130 miljun għall-2012-2013 għal imsieħba impenjati fir-riformi. Konferenza internazzjonali organizzata mill-Ukraina li timmarka l-25 anniversarju mill-inċident nukleari ta’ Chernobyl wasslet għall-allokazzjoni ta’ EUR 550 miljun oħra għall-programm ta’ ħolqien ta’ struttura konfinanti ġdida u sikura u għall-protezzjoni tal-popolazzjoni u l-ambjent mix-xelter tal-Unità 4 ta' Chernobyl. L-UE wiegħdet somma addizzjonali ta’ EUR 110 miljun taħt l-Istrument tagħha għall-Kooperazzjoni dwar is-Sikurezza Nukleari. Fl-Asja Ċentrali, l-UE titqies bħala alleata politika fil-qrib u msieħba fdata li fuqha jistgħu jistrieħu fil-proċess ta’ tranżizzjoni mimli sfidi li fuqu imbarkaw, u fl-istess ħin li toffri opportunitajiet ekonomiċi. Fil-laqgħa tal-ministri tal-affarijiet barranin tal-UE u l-Asja Ċentrali f’Tashkent fis-7 ta' April 2011, iż-żewġ imsieħba ġeddew l-impenn tagħhom lejn l-objettivi u l-implimentazzjoni tal-Istrateġija tal-UE u l-Asja Ċentrali, bir-riżorsi għall-perjodu 2012-2013 mmirati lejn riformi politiċi u soċjoekonomiċi kruċjali. Is-Summit ta’ Madrid bejn l-UE u l-Amerika Latina/il-Karibew (ALK) li sar f’Mejju 2010 ta sinjali ta’ relazzjonijiet politiċi aktar qawwija mar-reġjun tal-ALK. L-ewwel Ftehim ta’ Assoċjazzjoni bejn reġjun u ieħor li qatt sar kien konkluż mal-Amerika Ċentrali u ġie inizjalat ftehim ta’ kummerċ multipartitiku mal-Kolombja u l-Perù. Sar ukoll progress fin-negozjati bejn l-UE u l-organizzazzjoni ta’ suq komuni Sud Amerikan, il-MERCOSUR, dwar Ftehim ta’ Assoċjazzjoni. L-2011 rat ukoll il-ftuħ tal-kwartieri ġenerali tal-Fondazzjoni UE-ALK f’Hamburg, il-Ġermanja, inawgurat f’Novembru 2011. L-UE intensifikat ukoll ir-relazzjonijiet tagħha mal-Assoċjazzjoni tan-Nazzjonijiet tal-Asja tax-Xlokk (ASEAN) u saħħet ir-rabtiet bilaterali mal-għaxar membri tal-blokk permezz tan-negozjar u tal-implimentazzjoni ta’ ftehimiet bilaterali ta’ sħubija u kooperazzjoni (PCAs) u ta' ftehimiet ta’ kummerċ ħieles (FTAs). Proġett partikolari ta’ suċċess kbir ffinanzjat mill-UE għar-reġjun kollu tal-Asja huwa SWITCH Asia, programm fuq diversi binarji li jippromwovi l-produzzjoni u l-konsum sostenibbli, billi jiffinanzja sensiela ta’ proġetti żgħar mifruxa madwar il-kontinent. Huwa qed jikkontribwixxi għat-tnaqqis tal-faqar u għal titjib tal-kwalità tal-ħajja (Għanijiet ta’ Żvilupp tal-Millennju (MDGs) 1 u 7) u fl-istess ħin jippromwovi l-ekonomija ekoloġika. Fil-Karibew, kien hemm segwitu għal għadd sinifikanti ta’ inizjattivi mnedija fl-2010. Abbozz finali tal-Istrateġija Konġunta bejn l-UE u l-Karibew, li kien qed jiġi diskuss waqt is-Summit UE-CARIFORUM fl-2010, ġie ppreparat għall-ipproċessar istituzzjonali u huwa mistenni li jiġi żvelat matul l-2012. L-implimentazzjoni tal-Ftehim ta’ Sħubija Ekonomika (FSE) UE-CARIFORUM kompliet miexja ’l quddiem. Il-Fond Fiduċjarju għall-Infrastruttura tal-Karibew, tant mistenni, ġie approvat mill-kumitat tal-FEŻ fil-forma ta’ Faċilità ta’ Investiment tal-Karibew li għandha titnieda fl-2012. It-tibdil fil-klima huwa l-akbar theddida waħdanija fir-reġjun tal-Paċifiku u qed ikun ta’ sfida biex dan ir-reġjun jilħaq l-MDGs. Bħala segwitu għall-inizjattiva bejn l-UE u l-Paċifiku dwar it-tibdil fil-klima, imnedija f’Diċembru 2010, il-Kummissarju tal-UE għall-Iżvilupp iltaqa’ ma’ ministri mill-Paċifiku f’konferenza reġjonali ta’ livell għoli (il-Vanwatu, Marzu 2011) li wasslet għal impenn imsaħħaħ għal kooperazzjoni fl-iżvilupp b’impatt qawwi maħsuba biex jiġu indirizzati t-tibdil fil-klima, it-tnaqqis tal-faqar u l-promozzjoni tad-drittijiet tal-bniedem, tad-demokrazija u tal-ugwaljanza bejn is-sessi kif ukoll biex jinkisbu l-MDGs kollha. Komunikazzjoni Konġunta ‘Lejn Sħubija għall-Iżvilupp imġedda bejn l-UE u l-Paċifiku’ hi mistennija li tiġi ppreżentata mill-Kummissjoni u mir-Rappreżentanta Għolja fl-2012. Matul l-2011, l-UE kompliet tkun minn ta’ quddiem fil-ġlieda kontra t-tibdil fil-klima fuq skala globali, u insistiet għall-progress fin-negozjati internazzjonali dwar il-klima. Hija wettqet l-impenji tagħha biex tipprovdi finanzjament rapidu u żiedet l-attivitajiet diplomatiċi tagħha fir-rigward tal-klima qabel ma tlaqqgħet il-Konferenza tan-NU dwar il-klima li saret f’Durban, l-Afrika t' Isfel f’Novembru 2011. L-UE, is-sors ta' proġetti favur il-provvista tal-ilma Bejn l-2004 u l-2012, ġew kofinanzjati 272 proġett taħt il-Faċilità tal-Ilma tal-AKP stabbilita mill-UE biex jitjiebu l-provvista tal-ilma, l-iġjene u s-sanità u l-governanza tal-ilma fil-pajjiżi tal-Afrika, il-Karibew u l-Paċifiku (AKP). Il-faċilità kienet oriġinalment stabbilita b’finanzjament ta’ EUR 700 miljun mill-UE u għotja ta’ EUR 12-il miljun mill-gvern Spanjol. L-Inizjattiva dwar l-Ilma tal-Unjoni Ewropea (EUWI), li hija usa’, imnedija fl-2002, qed tkompli tfittex li timmobilizza r-riżorsi għall-ilma u s-sanità minn sorsi differenti. Mill-2004 'l hawn, l-UE diġà għenet aktar minn 32 miljun ruħ biex jiksbu aċċess għal provvista aħjar tal-ilma u aktar minn 9 miljun persuna biex ikollhom faċilitajiet sanitarji. Filwaqt li tkompli tibni fuq il-kisbiet tal-Inizjattiva dwar l-Ilma tal-UE u tal-faċilità dwar l-ilma bejn l-UE u l-AKP, l-UE se tkompli tappoġġja l-kooperazzjoni internazzjonali u tippromwovi approċċi innovattivi li jsaħħu r-rabta bejn l-ilma u setturi oħra bħall-agrikoltura u l-enerġija. Fl-Aġenda għall-Bidla, il-Kummissjoni saħqet li l-politiki l-ġodda għandhom jittrattaw l-inugwaljanzi u, b’mod partikolari, jagħtu lin-nies foqra aċċess aħjar għall-art, l-ilma u l-enerġija mingħajr ma ssir ħsara lill-ambjent. Hija impenjat madwar EUR 3 biljun globalment għal attivitajiet relatati mal-ilma u ma' proġetti sanitarji bejn l-2003 u l-2010. Matul dan iż-żmien, l-għajnuna għall-iżvilupp mill-UE lis-setturi tal-ilma u tas-sanità kważi ttriplikat. Il-ksib tal-MDGs Ir-rapport annwali tal-2011 jagħti dettalji dwar kif il-proġetti u l-programmi tal-UE qegħdin jgħinu individwalment fil-kisba tal-MDGs madwar il-kontinenti u r-reġjuni. L-UE fasslet programmi u żviluppat strumenti speċifiċi biex l-MDGs ikunu jistgħu jinkisbu aktar faċilment, inklużi dawk l-iskopijiet li l-aktar li waqgħu lura – il-mortalità tat-tfal u dik materna. Lejn l-aħħar tal-2011 ġie adottat l-ewwel element tal-Inizjattiva tal-UE ta’ biljun (1) euro, marbuta mal-MDG, imnedija f’Settembru 2010. Hija tiffoka fuq il-pajjiżi li għadhom l-aktar 'il bogħod milli jilħqu l-miri tal-MDGs tagħhom. Il-Faċilità tal-Ikel tal-UE wkoll qed ittejjeb is-sigurtà tal-ikel u n-nutrizzjoni. Sal-aħħar tal-2011, din il-faċilità tal-UE ta’ biljun (1) euro kienet ffinanzjat 134 proġett implimentat minn NGOs u aġenziji ta’ Stati Membri tal-UE, 69 proġett minn organizzazzjonijiet internazzjonali, tliet proġetti reġjonali u għaxar miżuri ta’ appoġġ tal-baġit. L-Aġenda għall-Bidla tqiegħed ukoll l-agrikoltura sostenibbli, is-sigurtà alimentari u n-nutrizzjoni fost il-prijoritajiet tal-aġenda tal-UE dwar il-kooperazzjoni għall-iżvilupp . Bil-ħsieb li jgħin lill-pajjiżi jilħqu l-MDG3 fejn tidħol l-ugwaljanza bejn is-sessi, il-programm tematiku tal-UE, "Ninvestu fin-Nies", iffinanzja żewġ inizjattivi ewlenin dwar l-ugwaljanza bejn is-sessi matul l-2011: inizjattiva dwar l-emanċipazzjoni soċjali u ekonomika tan-nisa, kif ukoll programm ġdid tan-Nazzjonijiet Uniti, “Responsabbiltà ikbar għall-finanzjament lejn l-ugwaljanza bejn is-sessi”. It-tisħiħ tad-drittijiet tal-bniedem u tal-governanza tajba Fl-2011, l-UE użat il-firxa ta’ strumenti u politiki esterni tagħha sabiex tippromwovi u tipproteġi d-drittijiet tal-bniedem u l-governanza tajba u biex tiġġieled kontra l-inugwaljanza bejn is-sessi. F’Diċembru 2011, il-Kummissjoni u r-Rappreżentanta Għolja ppreżentaw Komunikazzjoni Konġunta dwar “Id-drittijiet tal-bniedem u d-demokrazija fil-qalba tal-azzjoni esterna tal-UE – lejn approċċ aktar effettiv”[6]. Filwaqt li tafferma mill-ġdid l-approċċ tal-UE fejn jidħlu d-drittijiet tal-bniedem, l-għan tagħha hu li l-promozzjoni tad-drittijiet tal-bniedem tiġi adattata għall-kundizzjonijiet lokali u tipprevedi modi li bihom ikun jista’ jiġi sfruttat il-piż kollettiv tal-UE. Barra minn dan, skont il-proposti dwar l-MFF il-ġdid, l-Istrument Ewropew għad-Demokrazija u d-Drittijiet tal-Bniedem, se jissaħħaħ bl-inklużjoni ta’ proposta biex jitqawwa l-appoġġ lis-soċjetà ċivili madwar id-dinja. Approċċ sensittiv lejn il-mutilazzjoni ġenitali Il-kooperazzjoni tal-UE mal-Fond tat-Tfal tan-Nazzjonijiet Uniti (UNICEF) kellha suċċess konsiderevoli fit-tnaqqis tal-mutilazzjoni ġenitali/taċ-ċirkonċiżjoni femminili u taż-żwieġ tat-tfal li jaffettwa l-ħajja ta' ħafna bniet. Implimentat mill-UNICEF, il-programm rċieva total ta’ EUR 3 991 000 f’fondi tal-UE matul il-perjodu 2008-2012. Huwa kien immirat lejn l-Eġittu, l-Eritrea, l-Etjopja, is-Senegal, is-Sudan u l-Indja, u kien iffukat fuq il-bidla ta’ normi u attitudnijiet soċjali permezz ta’ programm edukattiv u ta’ diskussjonijiet fi ħdan il-komunitajiet rurali dwar dawn il-kwistjonijiet sensittivi, bl-użu tal-medjazzjoni minn mexxejja rispettati tal-komunità. Bis-saħħa ta' approċċ daqstant sensittiv, is-Senegal dalwaqt se jsir l-ewwel pajjiż li jiddikjara l-abbandun ta’ din il-prattika tradizzjonali. Ħarsa ’l quddiem L-Aġenda għall-Bidla u l-proposti li jakkumpanjawha fejn jidħol is-sostenn baġitarju jaġġornaw il-politiki esterni u ta’ żvilupp tal-UE biex jiġu affrontati l-isfidi ta’ dinja li qed tinbidel bil-ħeffa. Din l-aġenda modernizzata tfittex li tiffoka l-kooperazzjoni għall-iżvilupp fuq l-appoġġ għad-drittijiet tal-bniedem, id-demokrazija, il-governanza tajba u t-tkabbir inklużiv u sostenibbli. L-agrikoltura sostenibbli, is-sigurtà alimentari, l-enerġija sostenibbli, l-għoti ta’ spinta lis-settur privat bħala msieħeb fl-iżvilupp, ix-xogħol deċenti u l-protezzjoni soċjali bażika huma oqsma importanti f’dan il-kuntest. Hemm rikonoxximent li l-UE tista’ ttejjeb l-istrumenti tagħha ta’ sostenn għall-bidla sostenibbli f’soċjetajiet fi tranżizzjoni, adattati għal, u li jqisu, is-sitwazzjonijiet u l-bżonnijiet tagħhom. Pajjiżi ta’ dħul baxx huma speċjalment vulnerabbli għal xokkijiet esterni. Sabiex jgħinu fil-bini tar-reżistenza kontra x-xokkijiet fuq medda ta' żmien, il-Komunikazzjonijiet Konġunti tal-2011 ipproponew li tingħata attenzjoni aktar qawwija fuq il-mobilizzazzjoni tal-introjtu domestiku, it-tisħiħ ta’ xbieki ta’ sigurtà soċjali, iż-żieda fl-effiċjenza tal-infiq pubbliku, u l-miżuri biex jiddiversifikaw l-ekonomiji. Madankollu, se jgħaddi xi ftit taż-żmien qabel ma l-benefiċċji kollha ta’ dawn il-politiki jibdew jinħassu. Il-Kummissjoni se tagħti ħarsa wkoll lejn l-ambitu għall-applikazzjoni tal-proġetti innovattivi tagħha, bħal SPRING, f’żoni oħra tad-dinja. Huma meħtieġa mekkaniżmi għal żmien qasir biex jgħinu lill-pajjiżi li qed jiżviluppaw jirreaġixxu għall-impatt ekonomiku u finanzjarju tax-xokkijiet esterni. Sabiex tkompli tibni fuq l-esperjenza li kisbet mill-implimentazzjoni tal-istrument FLEX, tal-faċilita alimentari u tal-istrument FLEX relatat mal-vulnerabilità (V-FLEX) għal pajjiżi li jkunu qed jaffrontaw tnaqqis fir-ritmu ekonomiku, il-Kummissjoni qed tiżviluppa mekkaniżmi addizzjonali li jassorbu x-xokkijiet. Il-kisba tal-MDGs, u l-qafas li se jiġi wara, se jibqgħu kwistjoni ewlenija fl-2012 fil-perspettiva tar-reviżjoni li jmiss tal-MDGs min-NU fl-2013. [1] COM (2011) 637 finali [2] COM (2011) 638 finali [3] Bl-eċċezzjoni possibbli ta’ pajjiżi kandidati u ta' kandidati potenzjali għall-adeżjoni fl-UE ffinanzjati mill-Istrument għall-Għajnuna ta’ qabel l-adeżjoni [4] Deċiżjoni 1080/2011/UE [5] COM (2011) 500 finali [6] http://eur-lex.europa.eu/LexUriServ/LexUriServ.do?uri=COM:2011:0886:FIN:MT:PDF